Լիլիանա Կոզլովիչ

Լիլիանա Կոզլովիչ (, ), սլովենացի կին քաղաքական գործիչ։ Իրավաբանական գիտությունների մագիստրոս։ Ժամանակակից կենտրոնի կուսակցության անդամ։ Վարչապետ Յանեզ Յանշայի գլխավորությամբ 2020 թվականի մարտի 13-ին ձևավորված Յանշայի երրորդ կաբինետում արդարադատության գործող նախարարն է։ 2014-2016 թվականներին եղել է Սլովենիայի Պետական ժողովի պատգամավոր։ 2019 թվականի դեկտեմբերից մինչև 2020 թվականի մարտը եղել է շրջակա միջավայրի գործակալության գլխավոր տնօրենը։

Կենսագրություն 
Լիլիանա Կոզլովիչը ծնվել է 1962 թվականի հոկտեմբերի 30-ին Կոպեր քաղաքում։

1997 թվականին ավարտել է Լյուբլյանայի համալսարանի իրավաբանական ֆակուլտետը։ 2012 թվականին ստացել է իրավաբանական գիտությունների մագիստրոսի կոչում։

1981 թվականից աշխատել է Կոպեր քաղաքի ոստիկանական վարչությունում։ 1997 թվականից ղեկավարել է քաղաքացիական կացության ակտերի գրանցման և հասարակական կարգի բաժինը, այնուհետև՝ ներքին վարչական գործերի բաժինը։ 1999-2000 թվականներին եղել է փորձնակ Սլովենիայի Գերագույն դատարանում։ 2004 թվականից աշխատել է վարչական գործերի և էլեկտրոնային վարչարարության պետական կառավարման նախարարությունում։

2005-2014 թվականներին ղեկավարել է Կոպերի վարչակազմը։

2014 թվականի հուլիսի 13-ի ընտրություններում ընտրվել է Սլովենիայի 7-րդ գումարման Պետական ժողովի պատգամավոր Ժամանակակից կենտրոնի կուսակցությունից։ Եղել է Ժամանակակից կենտրոնի կուսակցության խորհրդարանական խմբի ղեկավարի տեղակալ։

2016 թվականի սեպտեմբերի 15-ին նշանակվել է պետական կառավարման նախարար Բորիս Կոպրիվնիկարեին կից Ցերարի կառավարության գլխավոր քարտուղար։ Փոխարինել է Դարկո Կրաշովեցին (Darko Krašovec), որի հրաժարականը Միրո Ցերարն ընդունել է սեպտեմբերի 14-ին։ Ազատված պատգամավորական տեղը զբաղեցրել է նախկին բժիշկ և Ժամանակակից կենտրոնի կուսակցության անդամ Վլաստա Պոչկայը (Vlasta Počkaj)։ 2018 թվականից աշխատել է որպես խորհրդատու՝ Հավասարության սկզբունքի պաշտպանին կից։ 2019 թվականի հունիսին նշանակվել է շրջակա միջավայրի գործակալության գլխավոր տնօրենի պաշտոնակատար, 2019 թվականի դեկտեմբերին՝ գլխավոր տնօրեն։

2020 թվականի մարտի 13-ին Յանշայի երրորդ կաբինետում ստանձնել է Արդարադատության նախարարի պաշտոնը։

Ծանոթագրություններ 

 
Սլովենիայի կին քաղաքական գործիչներ
Արդարադատության կին նախարարներ